## Odluka Ustavnog suda Republike Hrvatske broj:U-II-3004/2006 od 18. listopada 2006.

### NN 127/2006 (22.11.2006.), Odluka Ustavnog suda Republike Hrvatske broj:U-II-3004/2006 od 18. listopada 2006.

# USTAVNI SUD REPUBLIKE HRVATSKE

**2799**

Ustavni sud Republike Hrvatske, u sastavu Petar Klarić, predsjednik Suda, te
suci Marijan Hranjski, Mario Kos, Ivan Matija, Ivan Mrkonjić, Jasna Omejec,
Željko Potočnjak, Agata Račan, Emilija Rajić, Smiljko Sokol, Nevenka Šernhorst,
Vice Vukojević i Milan Vuković, odlučujući o prijedlogu za pokretanje postupka
za ocjenu suglasnosti drugog propisa s Ustavom i zakonom, na sjednici održanoj
18. listopada 2006. godine, donio je

## ODLUKU

I. Pokreće se postupak za ocjenu suglasnosti s Ustavom i zakonom točke IV.
Odluke o nastavnom planu za osnovnu školu (»Narodne novine« broj 102/06.), te se
ukida dio koji glasi:« stupa na snagu s danom donošenja i«.
II. Ova odluka objavit će se u »Narodnim novinama«.

```
Obrazloženje
```

1. Na temelju ovlaštenja sadržanog u članku 24. Zakona o osnovnom školstvu
(»Narodne novine« broj 59/90., 26/93., 27/93., 29/94., 7/96., 59/01., 14/02. i
76/05.), ministar znanosti, obrazovanja i športa Republike Hrvatske donio je 3.
kolovoza 2006. godine Odluku o nastavnom planu za osnovnu školu (u daljnjem
tekstu: osporena Odluka). Osporena Odluka objavljena je u »Narodnim novinama«
broj 102 od 15. rujna 2006. godine.
2. Petar Marija Radelj iz Zagreba podnio je prijedlog za pokretanje postupka za
ocjenu suglasnosti osporene Odluke s Ustavom i zakonom.
U prijedlogu ističe formalnu neustavnost osporene Odluke, jer je stupila na
snagu prije objave, pa uslijed toga ima povratno djelovanje, što nije u
suglasnosti s člankom 89. Ustava Republike Hrvatske.
3. Predlagatelj predlaže Ustavnom sudu pokretanje postupka za ocjenu suglasnosti
s Ustavom i zakonom osporene Odluke te njezino ukidanje u cijelosti, odnosno (podredno)
ukidanje točke IV. osporene Odluke.

*Prijedlog je osnovan.*
4. Utvrđujući osnovanost pokretanja postupka za ocjenu suglasnosti s Ustavom i
zakonom osporene Odluke, Ustavni sud je pošao od mjerodavnih odredbi članka 89.
stavaka 1. i 4. Ustava, koji glase:
*Članak 89. stavci 1. i 4.
Prije nego što stupe na snagu zakoni i drugi propisi državnih tijela objavljuju
se u »Narodnim novinama«, službenom listu Republike Hrvatske.
(...)
Zakoni i drugi propisi državnih tijela (...) ne mogu imati povratno djelovanje.*
5. Točka IV. osporene Odluke glasi:
*Ova odluka stupa na snagu s danom donošenja i objavit će se u »Narodnim
novinama«.*Nadležni ministar donio je osporenu Odluku 3. kolovoza 2006. godine, a
objavljena je u »Narodnim novinama« 15. rujna 2006. godine.
Sukladno navedenom, osporena Odluka stupila je na snagu prije njezine objave u
»Narodnim novinama«, što nije u suglasnosti s člankom 89. stavkom 1. Ustava.
Budući da je bila na snazi i u razdoblju prije njezine objave u »Narodnim
novinama«, osporena Odluka ima povratno djelovanje, što nije u suglasnosti s
člankom 89. stavkom 4. Ustava.
6. Nakon ukidanja u izreci navedenog dijela, točka IV. osporene Odluke glasi:
*Ova Odluka objavit će se u »Narodnim novinama«.*7. Na temelju članka 54. stavka 1. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02., 49/02. – pročišćeni tekst)
odlučeno je kao u točki I. izreke.
Točka II. izreke utemeljena je na članku 29. stavku 1. Ustavnog zakona o
Ustavnom sudu Republike Hrvatske.

Broj: U-II-3004/2006
Zagreb, 18. listopada 2006.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Odluka, NN 127/2006-2799
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)